Mikä on ongelma ja miksi se on ongelma EU:n tasolla?

Komission puheenjohtaja Ursula Von der Leyen valtuutti toimeksiantokirjeessään komissaari Wojciechowskin tarkastelemaan keinoja vahvistaa maantieteellisten merkintöjen järjestelmää. Von der Leyenin mukaan järjestelmä on keskiössä kun halutaan turvata EU:n elintarvikkeiden korkealaatuisuus ja tiukat vaatimukset sekä huolehtia siitä, että kulttuurinen, gastronominen ja paikallinen perintömme säilyy ja että tuotteiden aitous tunnustetaan koko maailmassa. Aloitteen tavoitteena on vahvistaa nykyistä maantieteellisten merkintöjen järjestelmää teollis- ja tekijänoikeuksina teollis- ja tekijänoikeuksia koskevan toimintasuunnitelman mukaisesti ja suojata tehokkaasti perinteisten elintarvikkeiden nimiä. Sillä edistetään yhteisen maatalouspolitiikan tavoitteita, erityisesti parannetaan EU:n maatalouden reagointia elintarvikkeita ja terveyttä koskeviin yhteiskunnallisiin vaatimuksiin, ja otetaan näin huomioon Euroopan vihreän kehityksen ohjelma ja Pellolta pöytään -strategia . Maantieteellisistä merkinnöistä ja aidoista perinteisistä tuotteista tehtiin vuonna 2020 tutkimus arvioinnin tueksi . Arviointia koskeva komission yksiköiden valmisteluasiakirja julkaistiin joulukuussa 2021. On havaittu kuusi ongelmaa: Tuottajat: 1) Haasteet ja puutteet maantieteellisten merkintöjen täytäntöönpanossa: Heikkoudet valvonnassa (erityisesti arvoketjun loppupäässä) ja vaikeudet valvoa tuottajien oikeuksia tuotantojäsenvaltion ulkopuolella ja internetissä. 2) Elintarvikeketjun epätasapaino: Maantieteellisten merkintöjen tuottajaryhmillä ei ole elintarvikeketjussa vahvaa asemaa, jonka avulla ne voisivat taata tuotteelleen oikeudenmukaisen tuoton. Kuluttajat: 3) Kestävyyden edistäminen ei näy riittävästi maantieteellisten merkintöjen järjestelmissä. 4) Kuluttajien vähäinen tietoisuus ja ymmärrys maantieteellisten merkintöjen tunnuksista, mikä johtaa siihen, että järjestelmät tarjoavat kuluttajille vain vähän selkeää tietoa. Sääntelykehys: 5) Maantieteellisiä merkintöjä koskevat säännöt ja menettelyt ovat monimutkaiset: Maantieteellisten merkintöjen järjestelmiä koskevia sääntöjä on neljässä perussäädöksessä, joissa on hieman erilaista oikeudellista terminologiaa, mikä lisää järjestelmän monimutkaisuutta. 6) Aitojen perinteisten tuotteiden järjestelmä (APT) ei ole suosittu, sillä 28 toimintavuoden aikana rekisteröityjä nimiä on vain vähän. Yhtenä haittatekijänä täytäntöönpanon valvonnan, nimen rekisteröintihakemusten hallinnoinnin, maantieteellisten merkintöjen tuottajaryhmien toiminnan sekä maantieteellisten merkintöjen ja aitojen perinteisten tuotteiden järjestelmiä koskevan valistuksen kannalta on se, että säännöt ja menettelyt vahvistetaan neljässä eri alakohtaisessa EU:n asetuksessa, jotka eroavat toisistaan historiallisista syistä tai tuotteiden erityispiirteiden vuoksi. Pyrkimykset kestävämpiin elintarvikejärjestelmiin (vrt. Pellolta pöytään -strategia) ohjaavat kestävyyskriteerien sisällyttämistä myös maantieteellisten merkintöjen järjestelmiin. Maantieteellisestä merkinnästä muodostuvan omaisuuden tehokasta hallinnointia haittaavat se, että maantieteellisten merkintöjen tuottajaryhmittymiä ei ole selkeästi määritelty, sekä se, että tuottajien saaminen osallistumaan aktiiviseen organisaatioon ei ole helppoa. Järjestelmistä ei ole kerrottu ja tiedotettu riittävästi, minkä on havaittu olevan pääasiallinen syy siihen, että kuluttajat eivät tunnista tai ymmärrä niitä. APT-rekisteröintiprosessia pidetään monimutkaisena ja vaativana. Jotta edellä mainitut ongelmat voidaan ratkaista asianmukaisesti, tarvitaan oikeudellisia muutoksia. Jos EU:n tasolla ei puututa asiaan, edellä mainitut ongelmat jatkuvat ja jotkin jopa pahenevat. Maantieteellisten merkintöjen järjestelmillä pannaan täytäntöön WTO:n teollis- ja tekijänoikeuksien kauppaan liittyvistä näkökohdista tehdyn TRIPS-sopimuksen mukaiset unionin velvoitteet tarjota oikeudelliset keinot suojella kaikkien WTO:n jäsenten maantieteellisiä merkintöjä. Unionilla on myös velvollisuus varmistaa EU:n perusoikeuskirjan mukainen teollis- ja tekijänoikeuksien suoja. Maantieteellinen merkintä lisää tuotteiden arvoa, mikä puolestaan lisää maatalouselintarvikealan tuloja. Tärkeimmät sidosryhmät ovat maantieteellisten merkintöjen tuottajat ja tuottajaryhmät, kuluttajat sekä kansalliset ja unionin tason viranomaiset.